Klag nadat veldwagter 'k-woord toegesnou is' | Netwerk24
Die Newlands-piekniekplek in Kaapstad.
Sanparke het 'n klag by die polisie ingedien nadat 'n vroulike veldwagter na bewering deur 'n groep fietsryers met klippe bestook en rassistiese opmerkings toegesnou is toe hulle 'n gebied in die Newlands-bos wou binnegaan wat tans ontoeganklik vir die publiek is.
Volgens Sanparke het die voorval 'n bietjie meer as twee weke gelede by die Newlands-piekniekplek aan die hange van Tafelberg in Kaapstad plaasgevind. Dié deel van die gebied is steeds gesluit ná die verwoestende veldbrand verlede maand in die gebied.
Die fietsryers, almal mans, wou blykbaar 'n deel van die bos binnegaan waar die publiek tans nie toegelaat word nie. Die drie het 'n kennisgewing in dié verband geïgnoreer. Toe die veldwagter hulle voorkeer om hulle daarop te wys, het die mans na bewering lelike aanmerkings gemaak, wat die k-woord ingesluit het, en klippe na haar gegooi. Sy het toe agter 'n boom skuiling gesoek.